हापुड़ [जासं]। गढ़मुक्तेश्वर में योग शिविर में पहुंचे बाबा रामदेव ने केन्द्र सरकार पर निशाना साधते हुए मोदी का नाम लिए बगैर उनकी सरकार बनने पर सोनिया गांधी व राहुल गांधी सहित कांग्रेस के कई अन्य नेताओं को जेल भेजने का दावा किया। उन्होंने भाजपा उम्मीदवार को वोट देने की भी अपील की। वहीं प्रशासन मूकदर्शक बन उनका चुनाव प्रचार देखता रहा।

रविवार की शाम योग महोत्सव में पहुंचे योग गुरु बाबा रामदेव ने एक घंटे के महोत्सव में योग से अधिक समय राजनीति को दिया। उन्होंने लोगों को देश से वंशवाद खत्म करने और सरकार बदलने की नसीहत दी। बाबा रामदेव ने कहा कि मायावती खुद को दलितों की हितैषी बताती हैं तो वह भारतीय जनता पार्टी के साथ मिलकर क्यों नहीं चुनाव मैदान में उतरती हैं। उन्होंने लोगों को बीच-बीच में योग भी सिखाया। रामदेव ने अमरोहा लोकसभा सीट से भारतीय जनता पार्टी के उम्मीदवार कंवर सिंह तंवर को भी वोट देने की अपील की। उन्होंने केन्द्र सरकार को भ्रष्टाचारी और विदेशी सरकार बताया। बाबा राम देव ने नरेन्द्र मोदी का नाम लिए बगैर ही कांग्रेस की अध्यक्ष सोनिया गांधी, उपाध्यक्ष राहुल गांधी, केन्द्रीय मंत्री कपिल सिब्बल को सरकार बनने के बाद जेल भेजने की भी धमकी दे डाली। कहा कि भगवान श्री कृष्ण ने ताड़का का, राम ने रावण का वध किया था। वैसे ही आप लोगों को केन्द्र सरकार में बैठी विदेशी सरकार को भी ताड़का की भांति मारने के लिए वोट करना है। बाबा ने कहा कि हमारा खाना, पानी और हवा सब दूषित हो चुकी है। इसलिए अगर स्वास्थ रहना है तो हर रोज सुबह उठ कर योग करना चाहिए।

योग गुरु रामदेव राजनीतिक बिचौलिया : विश्वास

रोहतक [जासं]। आम आदमी पार्टी के नेता कुमार विश्वास ने कहा कि राहुल गांधी अमेठी तो दीपेंद्र सिंह हुड्डा रोहतक में हार का रिकॉर्ड बनाएंगे। उन्होंने अन्ना हजारे पर जमकर कटाक्ष किए तो रामदेव को तो राजनीतिक बिचौलिया करार दिया।

कुमार विश्वास रविवार को रोहतक लोकसभा क्षेत्र में 'आप' प्रत्याशी नवीन जयहिंद के चुनाव प्रचार में रोड शो करने के बाद छोटूराम पार्क में संवाददाता सम्मेलन को संबोधित कर रहे थे। कुमार विश्वास ने कहा कि अन्ना हजारे कहते थे कि किसी पक्ष और पार्टी से नहीं जुड़ेंगे, लेकिन अब ममता बनर्जी के साथ मिलकर भ्रष्टाचार मिटाने की बात कह रहे हैं।

उन्होंने बाबा रामदेव के भाजपा और आप में मध्यस्थता करने के बयान पर कहा कि रामदेव बिचौलिया हैं। उन्होंने आप नेता अश्रि्वनी उपाध्याय द्वारा अरविंद केजरीवाल की जगह कुमार विश्वास को राष्ट्रीय संयोजक बनाने के बयान पर कहा कि अश्विनी पार्टी के एक अनुशासनहीन व्यक्तित्व हैं, और पार्टी ने उन पर कार्रवाई भी की है।

पढ़ें : कांग्रेस और केजरीवाल एक ही सिक्के के दो पहलू

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस